**ForUMs innspill til bakgrunnsnotatet til møte i Topplederforum for bærekraftsmålene 1. juni 2022**

Norge har med sine historiske utslipp og gode økonomi [et stort omstillingsansvar](https://www.forumfor.no/assets/docs/H%c3%b8ringssvar-Klimakur-2030-ForUM.pdf). Norges internasjonale forpliktelser om å [kutte klimagassutslippene med 50-55 prosent innen 2030](https://forumfor.no/assets/docs/H%c3%b8ringssvar-til-Klimaplan-2021-2030-fra-ForUM-fellesskapet.pdf), krever en satsning på fornybar energi kombinert med energieffektivisering og redusert forbruk. Det er veldig positivt at regjeringen vil ta kuttene nasjonalt.

En ren og stabil energiforsyning til alle er sentralt for å oppnå også de andre bærekraftsmålene og det er svært viktig at tiltak for å sikre dette ikke går på bekostning av andre mål, men heller forsterker dem.

Redusert energiforbruk og effektivisering kan få ned klimautslippene og hensynta naturen ved å redusere behovet for skadelige utbygginger. [Energieffektivisering i alle sektorer må derfor prioriteres.](https://www.forumfor.no/assets/docs/2021-09-10-H%c3%b8ringssvar-til-forslag-til-endringer-av-EU-direktivet-for-fornybar-energi-fra-ForUM.pdf) Redusert energiforbruk vil styrke konkurransekraften og øke lønnsomheten for norsk næringsliv.

Norske myndigheter bør satse på flere og varierte fornybare energikilder. I tillegg til de store satsningene bør man også satse på varierte lokale energisystemer og støtteordninger gjennom blant annet Enova for å sikre at det bygges ut også solceller på tak, geovarme og mindre vindmøller hos flere aktører enn i dag.

Oljeavhengigheten gir på sikt en stor risiko for tapte arbeidsplasser og tapte penger. Hvis Norge ikke omstiller seg vil vi få svekket konkurransekraft. Grønne jobber må skapes for fremtidige arbeidstakere når oljenæringen ikke lenger er et alternativ. Vi mener det er behov for en omstillingskommisjon som sikrer en klimapolitikk i tråd med Den internasjonale arbeidsorganisasjonens prinsipper om rettferdig omstilling. Tall fra NHO og Sintef viser at det kan skapes langt over 100 000 grønne arbeidsplasser innen havvind, hydrogen, skipsfart, sirkulærøkonomi, biodrivstoff, tang og tare og bærekraftig fôrproduksjon.

Norge har høy kompetanse som kan overføres fra oljesektoren til havvindsektoren, samtidig som vi har store havområder og kan overføre vindkraft med kabler til utlandet. En norsk havvindsatsning vil kunne bidra positivt til å sikre kraft, verdiskapning, nye arbeidsplasser og utslippskutt. Havvind må utvikles i harmoni med andre verdier som miljø og fiskeri. For å unngå negative konsekvenser for økosystemer er god naturforvaltning, naturkartlegging, miljøkonsekvensutredninger og forskning absolutt nødvendig. Staten må ta ansvar for å utføre tidlige miljøkonsekvensutredninger før konsesjoner blir tildelt.

Ved utbygging av ny infrastruktur knyttet til fornybar energi må miljøkonsekvensene, inkludert utslipp av klimagasser som er lagret i naturlige karbonlagre, forurensing og tap av naturmangfold og naturtyper hensyntas gjennom tilstrekkelig utredning. Mer bærekraftig arealforvaltning og mindre overforbruk av areal må prioriteres i utbygging av all ny infrastruktur. Viktigheten av at regjeringen gjør Norge arealpositivt, blant annet gjennom å verne verdifull natur, og restaurere ødelagt og skadet natur, er stor.

Verden trenger mer ren energi og det er positivt at regjeringen ønsker å stimulere til økt utbygging av fornybar energi i utviklingsland gjennom det nye klimainvesteringsfondet på 10 milliarder som blir forvaltet av Norfund. [ForUM frykter derimot at satsningen på ren energi vil gå på bekostning av andre tiltak](https://www.forumfor.no/assets/docs/H%C3%B8ringssvar-til-forslag-om-endring-i-lov-om-Statens-investeringsfond-for-n%C3%A6ringsvirksomhet-i-utviklingsland_ForUM.pdf) som fører til fattigdomsreduksjon og gir utviklingseffekt for de som trenger det mest. Det er viktig at bistandens formål om å bekjempe fattigdom ligger fast. Vi mener derfor at det er grunn til å advare mot å gjenta [feilene Norfund gjorde i perioden 2000-2013,](https://www.riksrevisjonen.no/rapporter-mappe/NO-2013-2014/undersokelse-av-norsk-bistand-til-ren-energi/) da satsningen på ren energi ikke førte til de forventede resultatene innen fattigdomsreduksjon. Norske selskapers investeringer i utlandet bør også ha strenge krav til å oppfylle menneskerettighetene og urfolks rettigheter, noe som ofte er særlig relevant i investeringer i ren energi.